Kaur Riismaa

Kaur Riismaa (sündinud 24. märtsil 1986 Tartus) on eesti kirjanik.

 Haridus ja teatritegevus 
Riismaa on lõpetanud Tartu Descartes'i Lütseumi ja Hugo Treffneri Gümnaasiumi, osaledes mõlema kooli teatrites näitleja ja dramaturgi ning hiljem ka juhendajana. Ta on lõpetanud ka Tartu Lastekunstikooli. Kooli ajal avaldas Riismaa tekste kirjandusportaalides KLOAAK ja Poogen. Kooliaegne kirjanduslik tegevus on kokku võetud intervjuus Poogen.ee häälekandjale Poogna Kratt.

Aastail 2005–2010 õppis ta Tartu Ülikoolis semiootikat ja teoloogiat, tegutsedes samal ajal Tartu Üliõpilasteatris ja lõpetades Drakadeemia esimese lennu Eesti Teatri Agentuuri näidendivõistlusel 2009. aastal äramärgitud tööga "Tulvavesi vaatama", mida näidendivõistluse žürii esimees Toomas Kall pidas "lugemistekstina ülimalt nauditavaks". Tema näidendi "M.P.T.T. ehk Mida Polnudki Tarvis Tõestada" lavastasid Tartu Ülikooli Viljandi Kultuuriakadeemia teatrikunsti eriala üliõpilased 2010. aasta kevadel. 2010. aastal asus Riismaa õppima dramaturgiat Eesti Muusika- ja Teatriakadeemia lavakunstikoolis Tiit Ojasoo kursusel.

2012. aasta kirjandusfestivalil HeadRead lavastas ta kabareelavastuse eesti meesluulest ehk eesti macho-luule õhtu "Viimased halvad mehed", Näidendi "Vanamõisa legendid" kirjutas ta Vanamõisa seltsimaja suvelavastuseks kirjutas ning suvise detektiivnäidendi "Pulm" etendamiseks Õisu mõisas Viljandimaal koos Tartu Ülikooli Viljandi Kultuuriakadeemia üliõpilastega. Esimene töö Teatris Ugala oli Terry Pratchetti "Õed nõiduses" lavaletoomine koos lavastaja Sander Pukiga detsembris 2012. Kaur Riismaa oli lavastuse dramaturg.

 Kirjanduslooming 
Kaur Riismaa debüteeris luuletajana ajakirjas Vikerkaar 2010. aastal. Luuleaasta 2010 gallupis hinnati teda: "... erakordselt hea jutustamise ja tegelasloome anne. Ka paistab ta oma eakaaslaste seast silma suure empaatiavõime ja huviga ligimese ja tema elukäigu vastu. Need kaks on vägagi defitsiitsed omadused noorte luuletajate seas. Tema nime tasub lähiaastatel silmas pidada." Samas toonis hinnangu leiab ka Loomingu aastaülevaatest, kus tema tekste hinnatakse kui "2010. aasta positiivsemaid üllatusi, ja seda just väljapoole suunatud ja uuriva luuletajapilgu tõttu. Riismaa huvitub aktiivselt teistest (ka tundmatuist) inimestest, püüab neisse sisse elada, ümber kehastuda, ja selle poolest on tegu erandliku nähtusega meie noorluules: inimene, kes tunneb huvi teiste inimeste vastu."

Kaur Riismaa esikkogu "Me hommikud, me päevad, õhtud, ööd" (2011, kirjastus Jumalikud Ilmutused) esitati nii Eesti Kultuurkapitali kirjanduspreemia kui ka Betti Alveri debüüdipreemia saamiseks ning autorit nimetati Eesti Ekspressi tulevikutäheks. Kriitikute arvates "üllatab (kogu) oma mahukuse, sisukuse ja stiiliküpsusega" ja et kirjutajal on potentsiaali "saamaks suureks eepiliseks kirjanikuks, kes käsitleb suuri, sajanditepikkuseid teemaplokke – olemaks Jaan Kross, Mats Traat või Ene Mihkelson." Sama äratundmiseni on jõudnud muudki arvajad, et "noore autori esikkogu on tõeline avastus, võrratult sümpaatne elamus... On tunda matstraadilikku münti, paljud tekstid, küll pikemad ja arutlevamad, kui luule kohta sobib nii öelda, meenutavad nii pealkirjade kui ka sisu poolest "Harala elulugusid"." Kirjutaja tekstide lähedust Mats Traadi Harala-sarja ja ka Hando Runneliga on märgatud rohkemgi, "erinevate kõnelejate väljajoonistamise keerulist kunsti" rõhutades. Märkamata pole jäänud, et "luulekogu läbiv mure keele ja rahvuse püsimise pärast on seotud eelnevalt vaadeldud väljarännete ning teistsuguse elukorralduse pealetungiga. Olgu siis tegemist pealesunnitud või vabatahtliku lõimumisega võõrasse kultuuri. Sõja hirmus kodumaalt põgenemine, küüditamine või lihtsalt soov lahkuda jõuavad Riismaa luuletustes samuti lugejateni."

Ajakirja Vikerkaar tavapärases "Kirjandusaasta 2012" gallupis pälvis see kogu üheksast kriitikust kuue eelistuse, näiteks jõulises sõnastuses "Parim debüütraamat: "Me hommikud, me päevad, õhtud, ööd". Küllalt juba "uussiiraste" virilast käsikiimlusest – tere tulemast vanaluiskamitele, kes mõistavad jutustada (teisi) inimesi!". Sama veendunult kõlab luulevormis arvustus "Kui enamasti on debüütkogudes tsüklikaupa kõik, mis noor autor noore elu jooksul / mõtelnud, tundnud, aimanud, kartnud jne / siis siin on lood. / Eestlaste, ja ka teiste, elulood".

Esimesed tõlked Riismaa luulest tegi vene keelde Igor Kotjuh ning need ilmusid kvartaliajakirjas "Воздушный змей" ("Tuulelohe"). Kaur Riismaa luuletusi on kasutatud Tallinna Linnateatri lavastuses "Keti lõpp" Luuletaja rolli elavdamiseks ning valik luuletusi leidub ka lavastuse kavalehel.

Kaur Riismaa on Eesti Kultuurkapitali asutamise 100. aastapäeva tähistamiseks 2024. aastal korraldatud esseevõistlusel "Eesti kultuuri järgmised 100 aastat" esikoha pälvinud töö autor. Ta esitas töö kasutades varjunime Nora Maria London.

 Liikmesus 
 2012 Eesti Kirjanike Liidu liige.

 Teoseid 
 Luule 
 "Koolilõpupidu, valge vein ja öö, viimased jutuajamised, purgiõlu, klassijuhataja, kirjanduse õpetaja, oma lemmikõpilasele, juunikuu 2011. Näitleja kuuleb kaubamaja valjuhääldis enese häält ja tardub" (luulevalik) Vikerkaar 3/2011
 Värske Rõhk nr 28 (IV/2011)
 "Me hommikud, me päevad, õhtud, ööd". Pärnu: Jumalikud Ilmutused, 2011
 "Rebase matmine". Tallinn: Näo Kirik, 2012
 "Majus ja majutult. Naeru ja yksilduse raamat". Tallinn: Verb, 2013
 "Metamorfoosid". Pärnu: Jumalikud Ilmutused, 2013
 "Teekond päeva lõppu". Tallinn: Näo Kirik, 2014
 "Merimetsa". Pärnu: Jumalikud Ilmutused, 2014
 "Soekülm". Tallinn: Verb, 2016
 "Tarabella". Vihmakass ja Kakerdaja, 2017. GPSipõhine audioraamat Numu Nutimuuseumis.
 "Kogemata". Vihmakass ja Kakerdaja, 2018. Paberraamatule lisaks audioraamat Numu Nutimuuseumis.
 "Aknad avanevad taevasse". Vihmakass ja Kakerdaja, 2022

 Proosa 
 "Pühamägi". Tallinn: Verb, 2015
 "Pimeda mehe aiad". Tallinn: Tänapäev, 2015
 "Väike Ferdinand". Vihmakass ja Kakerdaja, 2019
 "Jaanalind, kägu, kajakas". Vihmakass ja Kakerdaja, 2020
 "Lumi Liivimaal". Vihmakass ja Kakerdaja, 2022
 "Enne pattu ja roboteid". Vihmakass ja Kakerdaja, 2024

 Näidendid 
 "Tulvavesi vaatama"
 "M.P.T.T. ehk Mida polnudki tarvis tõestada"
 "Ei teki ega kao" (Hea Energia Festival Hiiumaal)
 "Vanamõisa legendid"
 "Pulm"
 "Viimased halvad mehed"

 Artikleid 
 1984– 1Q84
 Maurice Blanchot ja keele müstika
 Tasub igal juhul kohalesõitmist
 Seksist – ka igavikuliselt ja filosoofiliselt
 Kaur Riismaa toidublogi: Kas pole Savisaar nagu Anakin Skywalker
 Baltoscandal – maailmatasemel teatrifestival
 Folk pole vaid kandletinin
 Lesed välja­mõeldise ja tegelikkuse piiril
 Krümitor tuleb uksest
 Tähenduse­otsijana ruumis
 Horror Physicus.
 [https://epl.delfi.ee/artikkel/63441372 "Kui vastaskõnelejat kuulata, muutub ta jutt luuleks" EPL, 17.12.2
 "Kaur Riismaa: rebane osutus seekord šaakaliks" EPL, 30.12.2013

 Teatrirolle 
 Veiko Märka "Keskaeg – julm aeg" Tartu Üliõpilasteater, lavastaja Kalev Kudu, esietendus 15.06.2005
 Mark Twain / Madis Kõiv "Huck Finni lugu. Seiklused võlujõel" Tartu Üliõpilasteater, lavastaja Kalev Kudu, esietendus 16.03.2006

 Tunnustus 
 2014 Eesti Kultuurkapitali kirjanduse sihtkapitali aastapreemia ("Teekond päeva lõppu" ja "Merimetsa")
 2024 Reet Neimari nimeline kriitikaauhind (artiklid "Pennike va Guy heaks" (Sirp 6. I 2023), "Inimesed nagu me ise" (Sirp 24. III 2023) ja "Metsa kirjeldamine digitaalsele Tuglasele" (Sirp 1. IX 2023))

 Kirjandusvõistluste auhinnad 
 2009 Eesti Teatri Agentuuri näidendivõistluse äramärgitud töö ("Tulvavesi vaatama")
 2015 Kirjastuse Tänapäev romaanivõistluse võitja (romaan "Pimeda mehe aiad")
 2023 Eesti Kirjanike Liidu romaanivõistlusel Jaan Tõnissoni Postimehe fondi preemia ("Enne pattu ja roboteid")
 2025 Eesti Kultuurkapitali esseevõistluse "Eesti kultuuri järgmised 100 aastat" esikoht (Nora Maria Londoni varjunime all ilmunud essee "Nora Maria London: kuidas me tapsime püha" eest)
 2025 Eesti Kirjanike Liidu romaanivõistluse laureaat ("Väsinud valguse teooria")

 Stipendiumid 
 2015 stipendium "Ela ja sära"

 Viited 

 Kirjandus 
 "Tulevikutäht 2012: Luuletab presidendi-vääriliselt" Eesti Ekspress, 6.01.2012
 Luks, Leo. Taevane ja maine armastus [Kaur Riismaa. Teekond päeva lõppu. Tallinn: Näo Kirik, 2014; Eda Ahi. Julgeolek. Tallinn: Verb, 2014]. Vikerkaar, 2015, nr 4-5, lk 166–170.
 Tammjärv, Maia. Kaks laulikut linnas ja looduses [J. Rooste "Suur sume, suur tume" ja K. Riismaa "Metamorfoosid"]  Eesti Päevaleht, 24.11.2014.
 Helme, Peeter (2014). Taibates sõnade võlu [Kaur Riismaa. Teekond päeva lõppu] Sirp, 24.10.2014
 Melts, Brita. Varjundirohked kõnetlused [Kaur Riismaa. Majus ja majutult; Metamorfoosid] Sirp, 20.06.2014, lk 24
 Kilusk, Ott. Kirjutamisest ja mittekirjutamisest [Kaur Riismaa. Metamorfoosid] Looming, 2014, nr 5, lk 712–714
 Kohtumised häälega [intervjuu Kaur Riismaaga; intervjueerinud Carolina Pihelgas] Looming, 2014, nr 2, lk 231–237
 (:)Kivisildnik. (:)pärast undamist tuleb kui tuleb Vikerkaar 2014, nr 1/2, lk 176–180. [Kaur Riismaa. Majus ja majutult. Tallinn: Verb, 2013]
 Krull, Hasso. Tunnusteta luule [Kaur Riismaa. Teekond päeva lõppu. Tallinn: Näo Kirik, 2014; Kaur Riismaa. Merimetsa. Pärnu: Jumalikud Ilmutused, 2014]. Vikerkaar 2015, nr 6, lk 110–118.

 Välislingid 

 "Uus raamat. Kaur Riismaa "Me hommikud, me päevad, õhtud, ööd"." Klassikaraadio, 06.01.2012

Kategooria:Eesti kirjanikud
Kategooria:Eesti luuletajad
Kategooria:Eesti näitlejad
Kategooria:Hugo Treffneri Gümnaasiumi vilistlased
Kategooria:Sündinud 1986